b"\n_START_ARTICLE_\nIsonomia\n_START_PARAGRAPH_\nLa isonomia (en grec: \xe1\xbc\xb0\xcf\x83\xce\xbf\xce\xbd\xce\xbf\xce\xbc\xce\xaf\xce\xb1, 'igualtat davant la llei' amb la idea de repartiment equitatiu), del grec  \xe1\xbc\xb4\xcf\x83\xce\xbf\xcf\x82 isos, 'igual' i \xce\xbd\xcf\x8c\xce\xbc\xce\xbf\xcf\x82 nomos, '\xc3\xbas, costum, llei', \xc3\xa9s considerada fonamental en l'aparici\xc3\xb3 de la futura democr\xc3\xa0cia atenesa. _NEWLINE_La isonomia \xc3\xa9s el concepte d'igualtat de drets civils i pol\xc3\xadtics dels ciutadans a l'antiga Gr\xc3\xa8cia. \xc3\x89s la consigna pol\xc3\xadtica que expressava de la manera m\xc3\xa9s succinta el car\xc3\xa0cter propi de la democr\xc3\xa0cia, oposat a l'exercici il\xc2\xb7limitat del poder per part del tir\xc3\xa0. I era el terme en \xc3\xbas per a designar un r\xc3\xa8gim democr\xc3\xa0tic abans que el concepte de democr\xc3\xa0cia es generalitz\xc3\xa9s._NEWLINE_\xc3\x89s utilitzada per la historiografia grega, com per exemple Her\xc3\xb2dot, com a terme intercanviable amb el de democr\xc3\xa0cia. \xc3\x89s l'obra essencial de Cl\xc3\xadstenes, que la va posar en pr\xc3\xa0ctica en les seves reformes constitucionals de 508 i 507 aC. Les mencionades reformes constitueixen una baula entre l'\xc3\xa8poca arcaica i l'\xc3\xa8poca cl\xc3\xa0ssica. A Cl\xc3\xadstenes, se'l considera l'\xc3\xbaltim legislador arcaic en la tradici\xc3\xb3 de Sol\xc3\xb3 i de Drac\xc3\xb3 d'Atenes i el primer legislador de l'\xc3\xa8poca cl\xc3\xa0ssica. Les seves reformes van ser portades m\xc3\xa9s enll\xc3\xa0 per Sol\xc3\xb3 per acabar amb la tirania i, per tant, disminuir el prestigi i poder dels eup\xc3\xa0trides."